**UPUTE ZA POKRETANJE POSTUPKA IZBORA U ZNANSTVENA ZVANJA**

Sveučilište u Zagrebu Farmaceutsko-biokemijski fakultet ovlašteno je za provođenje dijela postupka izbora u znanstveno zvanje u području biomedicine i zdravstva, polje farmacija, grana farmacija/medicinska biokemija.

Znanstvena zvanja su:

* znanstveni suradnik
* viši znanstveni suradnik
* znanstveni savjetnik
* znanstveni savjetnik u trajnom zvanju

Znanstvena zvanja se stječu u postupku i pod uvjetima definiranim Zakonom o znanstvenoj djelatnosti i visokom obrazovanju (NN 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17; dalje u tekstu Zakon) i na njemu utemeljenim propisima.

Uvjeti za izbor temeljem članka 32. Zakona, kako slijedi:

* za **znanstvenog suradnika** može biti izabran istraživač koji ima doktorat znanosti i znanstvene radove koji ga afirmiraju kao priznatog znanstvenika;
* za **višega znanstvenog suradnika** može biti izabran istraživač koji ima doktorat znanosti i znanstvene radove koji predstavljaju značajan doprinos znanosti te koji je najmanje pet godina bio u zvanju znanstvenog suradnika;
* za **znanstvenog savjetnika** može biti izabran istraživač koji ima doktorat znanosti i znanstvene radove kojima je znatno unaprijedio znanost, pri čemu će se posebno cijeniti međunarodna afirmacija znanstvenika i međunarodna priznatost njegova znanstvenog rada odnosno njegovo značenje u okviru nacionalnih sadržaja;

uz navedene uvjete, u znanstveno zvanje znanstvenog savjetnika izabrat će se istraživač koji je najmanje pet godina bio u zvanju višega znanstvenog suradnika;

* za **znanstvenog savjetnika u trajnom zvanju** može biti izabran istraživač koji ima doktorat znanosti i znanstvene radove kojima je znatno unaprijedio znanost, pri čemu će se posebno cijeniti međunarodna afirmacija znanstvenika i međunarodna priznatost njegova znanstvenog rada odnosno njegovo značenje u okviru nacionalnih sadržaja;

uz navedene uvjete, u znanstveno zvanje znanstvenog savjetnika u trajnom zvanju izabrat će se istraživač koji je najmanje pet godina bio u zvanju znanstvenog savjetnika.

Nacionalno vijeće za znanost, visoko obrazovanje i tehnološki razvoj pravilnikom koji se objavljuje u »Narodnim novinama« detaljnije propisuje uvjete za izbor u znanstvena zvanja (vrsta i broj znanstvenih radova, vrednovanje radova i sl.) sukladno stavcima 2.-4. članka 32. Zakona, na temelju kojih matični odbori i povjerenstva za ocjenu rada znanstvenika ocjenjuju sveukupnu znanstvenu djelatnost pristupnika, vodeći računa o posebnostima pojedinih znanstvenih i umjetničkih područja te pojedinih znanstvenih polja i interdisciplinarnih područja.

**Zahtjev za pokretanje postupka izbora u znanstveno zvanje** upućuje se Fakultetskom vijeću Farmaceutsko-biokemijskog fakulteta. Obrazac zahtjeva objavljen je na mrežnoj stranici Fakulteta.

Uz zahtjev je potrebno dostaviti sljedeće priloge:

1. **životopis i opis znanstvene aktivnosti pristupnika** – obrazac životopisa objavljen je na mrežnoj stranici Fakulteta;
2. **presliku diplome o doktoratu znanosti**;
3. **presliku potvrde o izboru u prethodno znanstveno zvanje** - osim kod izbora u zvanje znanstvenog suradnika;
4. **podatke o tome na koji način pristupnik ispunjava uvjete iz članka 32. Zakona (znanstveni radovi i znanstvena aktivnost)**

U navedenom prilogu potrebno je navesti sljedeće podatke:

* 1. datum stjecanja doktorata znanosti
	2. datum izbora u posljednje znanstveno zvanje
	3. znanstvene radove koji ga afirmiraju kao priznatog znanstvenika (za znanstvenog suradnika) / koji predstavljaju značajan doprinos znanosti (za višeg znanstvenog suradnika) / kojima je znatno unaprijedio znanost, pri čemu će se posebno cijeniti međunarodna afirmacija znanstvenika i međunarodna priznatost njegova znanstvenog rada odnosno njegovo značenje u okviru nacionalnih sadržaja (za znanstvenog savjetnika i znanstvenog savjetnika u trajnom zvanju);
1. **opis znanstvenog doprinosa pristupnika** – samo za znanstvene radove pristupnika koji se vrednuju prema Pravilniku o uvjetima za izbor u znanstvena zvanja (NN 28/2017);

potrebno je opisati znanstveni doprinos i to samo u slučajevima kada je pristupnik **prvi, glavni ili dopisni** autor na radu (nije potrebno navoditi sažetak (opis) radova);

doprinos opisuje sam pristupnik;

1. samo za znanstvene radove pristupnika koji se vrednuju prema Pravilniku o uvjetima za izbor u znanstvena zvanja (NN 28/2017):

u slučaju da je pristupnik **glavni** autor na jednom ili više znanstvenih radova, potrebno je za svaki takav rad priložiti potvrde glavnog autorstva na radu, ukoliko nije prvi ili dopisni autor;

pristupnik treba pribaviti **pisanu (i potpisanu) suglasnost prvog i dopisnog autora** da je on glavni autor na dotičnom radu;

1. **znanstvene radove**;
2. **dokaze znanstvene aktivnosti pristupnika** – potrebno je potkrijepiti dokazima svu ostvarenu znanstvenu aktivnost (*primjerice*, preslika dijela programa znanstvenog skupa na kojem je pristupnik izlagao ili bio pozvani predavač, e-mail uredništva časopisa ili odgovarajuća potvrdu iz koje je vidljivo da je pristupnik bio recenzent i sl.);
3. **potvrdu iz knjižnice**;
4. **ukoliko je pristupnik ranije biran u znanstveno zvanje u drugom znanstvenom području/polju, potrebno je dostaviti popis znanstvenih radova temeljem kojih je izvršen izbor u navedeno znanstveno područje/polje**.

**Dokumentacija za izbor pod točkama 1, 4 i 5 predaje se u tri primjeraka i u elektroničkom obliku (u Word formatu na CD-u ili USB-štapiću).**

**Dokumentacija za izbor pod točkama 2, 3, 6 i 9 predaje se u tri primjeraka i u elektroničkom obliku (u PDF formatu na CD-u ili USB-štapiću).**

**Dokumentacija za izbor pod točkama 7 i 8 predaje se samo u elektroničkom obliku (u PDF formatu na CD-u ili USB-štapiću).**

Postupak izbora u znanstveno zvanje se smatra pokrenutim po uplati naknade za provedbu postupka izbora. Naknada za provedbu postupka iznosi 6.000,00 kuna. Postupak uplate objavljen je na mrežnoj stranici Fakulteta.

Napominjemo da se, sukladno Pravilniku o uvjetima za izbor u znanstvena zvanja, pod pojmom **znanstveni rad** podrazumijeva **izvorni ili pregledni znanstveni č**lanak objavljen ili prihvaćen za objavljivanje u **znanstvenom časopisu s međunarodnom recenzijom** te **kratko priopćenje i prikaz slučaja** ako je objavljen u **časopisu s međunarodnom recenzijom koji se nalazi u prvom (Q1) ili drugom (Q2) kvartilu.**

Svi objavljeni i/ili prihvaćeni **znanstveni radovi**:

**1.** moraju biti uneseni u bazu CROSBI (pristupnik u životopisu navodi poveznicu na svoj CROSBI profil);

**2.** moraju biti vidljivi u *Google Scholar* profilu, koji mora biti uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora te osigurava povezivanje pristupnika s određenom znanstvenom institucijom (pristupnik u životopisu navodi poveznicu na svoj *Google Scholar* profil).

Pri iskazivanju **znanstvene aktivnosti** obavezno je koristiti sljedeća pravila citiranja:

**a) citiranje rada u časopisu:**

Halpern SD, Ubel PA, Caplan AL. Solid-organ transplantation in HIV- infected patients. N Engl J Med, 2002, 347, 284-287.

**b) citiranje knjige:**

Filipović I, Lipanović S. Opća i anorganska kemija. Zagreb, Školska knjiga, 1991.

**c) citiranje poglavlja u knjizi:**

8 Meltzer PS, Kalliomiemi A, Trent JM. Chromosome alterations in human solid tumors. U: The genetic basis of human cancer. Vogelstein B, Kinzler UW, urednici, New York, Mc Graw-Hill, 2002, str. 93-113.

**d) primjer za patent:**

Strommer PK i Beck CI. 1973. U.S. Patent 3,754,926.

**e) primjer za rad u zborniku radova s kongresa:**

Van Lovaren H, Vos JG. Immune suppression by food contaminants. EURO FOOD TOX III, Zürich,1991, 39-46.

**Samo za znanstvene radove pristupnika koji se vrednuju prema Pravilniku o uvjetima za izbor u znanstvena zvanja (NN 28/2017):**

uz znanstvene radove treba navesti **sve autore** na radu, s tim da se naglasi ime pristupnika (podcrtati ili podebljati) samo u slučajevima kada je pristupnik **prvi, glavni ili dopisni** autor na radu;

uz svaki znanstveni rad potrebno je prema odgovarajućoj **potvrdi iz knjižnice** napisati kategorizaciju rada prema kvartili u predmetnoj kategoriji (*Subject category*) za dodijeljenu kvartilu, čimbenik odjeka (*Impact factor*) časopisa u kojem je rad objavljen, broj citata za pojedini rad te korištenu bazu podataka (JCR/WoSCC ili SJR/Scopus ili Medline).

*Primjerice*:

**1.** Radovi objavljeni u znanstvenim časopisima u bazi Web of Science Core Collection (WoSCC) **ili** Radovi objavljeni u znanstvenim časopisima u bazi Scopus

**Matić V**, Prezime A, Prezime O, Prezime S. Naslov rada. Naziv časopisa, 2017, volumen, str. od-do.

Q1; *Subject category*; IF 4,663; citata: x; JCR/WoSCC ili SJR/Scopus

**2.** Radovi objavljeni u znanstvenim časopisima u bazi Medline

**Matić V**, Prezime A, Prezime O, Prezime S. Naslov rada. Naziv časopisa, 2019, volumen, str. od-do.

**POTVRDA IZ KNJIŽNICE**

Kod izbora u znanstveno zvanje pristupnik treba zatražiti od Središnje knjižnice Farmaceutsko-biokemijskog fakulteta ili knjižnica drugih javnih visokoškolskih i znanstvenih ustanova potvrdu koja treba sadržavati sljedeće (I – V):

**I.** samo za znanstvene radove pristupnika koji se vrednuju prema **starom** Pravilniku o uvjetima za izbor u znanstvena zvanja (NN 84/05, 100/06, 138/06, 120/07, 71/10, 116/10 i 38/11) potrebno je popisati i razvrstati znanstvene radove koji su objavljeni u časopisima indeksiranim u bazama:

a) Current Contents (CC)

b) Science Citation Indeks – Expanded (SCIE)

c) Scopus

d) Medline

**II.** samo za znanstvene radove pristupnika koji se vrednuju prema Pravilniku o uvjetima za izbor u znanstvena zvanja (NN 28/2017) potrebno je popisati i razvrstati znanstvene radove koji su objavljeni u časopisima indeksiranim u bazama:

1. *Web of Science Core Collection* (WoSCC)
2. *Scopus*

 b) *Medline*

**Napomena:** treba **odabrati samo jednu od baza navedenih pod a) i b) tj. WoSCC ili *Scopus*** i prikazati sve radove u istoj odabranoj bazi (ili u bazi WoSCC ili u bazi *Scopus*);

pri odabiru baze WoSCC, ukoliko su pojedini znanstveni radovi objavljeni u časopisima koji **nisu** zastupljeni u bazi WoSCC, ti se radovi pretražuju u bazi *Scopus*, a potom u bazi*Medline*;

pri odabiru baze *Scopus*, ukoliko su pojedini znanstveni radovi objavljeni u časopisima koji **nisu** zastupljeni u bazi *Scopus*, ti se radovi pretražuju u bazi *Medline*;

**pristupnik sam odabire** bazu za pretraživanje (WoSCC ili *Scopus*) i to treba **jasno naznačiti pri traženju potvrde**.

**III.** **ukupan broj citata** pristupnika prema *Journal Citation Reports* (JCR) ili *Scientific Journal Rankings - SCImago* (SJR);

**JCR** se temelji na bazi **WoSCC**, a **SJR** se temelji na bazi **Scopus**.

**IV.** **h-indeks** (prema odabranom izvješću o citiranosti (JCR ili SJR);

**V.** za sve znanstvene radove pristupnika potrebno je uz svaki rad na službenoj potvrdi iz knjižnice napisati kategorizaciju rada prema kvartili (Q1-4);

utvrđuje se prema izvješću o citiranosti JCR-u ili SJR-u prema godini objave ili prema najnovijem izvješću objavljenom do dana podnošenja zahtjeva za izbor u znanstveno zvanje;

**pristupnik sam odabire** kategorizaciju radova prema godini objave ili prema najnovijem izvješću i to treba **jasno naznačiti pri traženju potvrde**.

VI. za znanstvene radove pristupnika koji se vrednuju prema Pravilniku o uvjetima za izbor u znanstvena zvanja (NN 28/2017) potrebno je uz svaki rad na službenoj potvrdi iz knjižnice pisati i sljedeće:

**a)** kategorizacija rada prema predmetnoj kategoriji (*Subject category*) za dodijeljenu kvartilu;

**b)** čimbenik odjeka (*Impact factor*; IF), odnosno Scopusov rang časopisa (SJR) časopisa u kojem je rad objavljen;

**c)** broj citata za pojedini rad;

**d)** korištena baza podataka (JCR/WoSCC ili SJR/Scopus ili Medline).

*Primjerice*:

**1.** Radovi objavljeni u znanstvenim časopisima u bazi Web of Science Core Collection (WoSCC)

**Matić V**, Prezime A, Prezime O, Prezime S. Naslov rada. Naziv časopisa, 2017, volumen, str. od-do.

Q1; *Subject category*; IF 4,663; citata: x; JCR/WoSCC

**2.** Radovi objavljeni u znanstvenim časopisima u bazi Scopus

**Matić V**, Prezime A, Prezime O, Prezime S. Naslov rada. Naziv časopisa, 2017, volumen, str. od-do.

Q1; *Subject category*; SJR 4,663; citata: x; SJR/Scopus

**3.** Radovi objavljeni u znanstvenim časopisima u bazi Medline

**Matić V**, Prezime A, Prezime O, Prezime S. Naslov rada. Naziv časopisa, 2019, volumen, str. od-do.